Ընկերության 100% բաժնեմասը գրավադրված է, իսկ որտե՞ղ է 250 մլն դոլարը: ՎՊ-ի ուսումնասիրության մեջ ամենաուշագրավը հաշվետվության վերջին մասն է: Պարզվում է` 2010 թ. հուլիսի 22-ին, համաձայն բաժնեմասի գրավի պայմանագրի, «ԳեոՊրոՄայնինգ Գոլդ» ՍՊ ընկերության միակ մասնակից, 100% բաժնեմասի սեփականատեր «Ֆրսթ Դայնսթի Մայնս Արմենիա» լիմիթեդ ընկերությունը «ՎՏԲ Կապիտալ Փի-Էլ-Սի» բանկում (ռուսաստանյան ՎՏԲ բանկի անգլիական մասնաճյուղ) գրավադրել է «ԳեոՊրոՄայնինգ Գոլդ» ՍՊ ընկերության 100% բաժնեմասը` ի շահ «Կառլոու ԲիՎի» ընկերության: Այս ընկերությանը «ՎՏԲ Կապիտալ Փի-Էլ-Սի» բանկը 2010 թ. հունիսի 22-ին տրամադրել է 250 մլն դոլար վարկ: Բաժնեմասի գրավի պայմանագրի 9-րդ կետի դրույթներով նախատեսված են մի շարք հանգամանքներ, որոնց ի հայտ գալուն պես վարկառուի պարտավորությունները համարվում են չկատարված, եւ այդ դեպքում «ՎՏԲ Կապիտալ» բանկը ձեռք է բերում բացարձակ իրավունք` գրավի տակ գտնվող ակտիվները փոխանցելու երրորդ անձանց, առանց գրավատուի համաձայնությունը ստանալու: